Thapelo J. Otlogetswe | Matlho…matlho
Matlho…matlho	October 28, 2015	by
Home Uncategorized Matlho…matlho	Prev
"selae" isn't the singular form of "slice"
Why are we not naming spaces after our living legends?
October 28, 2015	by
Nte re sekaseke puo ya rona gape – re e eleke, re e pitikolole gongwe e tlaa re go tenololeng re ithute sengwe se re neng re sa se itse.
Baitseanape ba dumela fa puo nngwe le nngwe e humile thata fa go tla mo mafokong a a amanang le dikarolo tsa mmele, go tswa fela gore dikarolo tseo setšhaba seo se di dirisa jang e bile se di tlhaloganya jang. Dingwe tsa dikarolo tse dipuo ka bontsi di bopileng mafoko le diane ka tsone ke tse di tshwanang le pelo kgotsa sefatlhego. Pelo ka e bofitlha e bile ga e itsege re le batho re e akanyetsa dilo di le dintsi e bile re dumela fa e dira dilo tse re ka sekeng ra di supela. Sekai ke jaaka o kgona go tshwara motho ka pelo kgotsa o re ga o a isa selo sengwe mo pelong. Se se supa tumelo ya rona ka karolo e ya mmele le dilo tse e ka di dirang. Re dumela fa e tshwana le boboko e kgona go gakologelwa dilo. Mme ga nkitla ke tsenelela mo kgannyeng ya pelo ka ke setse ke kwadile ka yone mo go tseneletseng mo kgatisong ya Mokgosi mo dibekeng tse di fetileng. Ke eletsa go itebaganya le karolo e le nngwe fela ya mmele, e bong matlho.
E re ntswa dikarolo tse tsa mmele di le dipotlana thata, di botlhokwa mo mmeleng mo fa di tlhokafalang motho a koafalang thata. Batho ba ba latlhegetsweng ke pono ba ba ntsi, mme e bile go tlhoka pono ga bone go ba retefaletsa go dira dilo tse di ntsi mo botshelong. Matlho tiro ya one ke go bona – mebala, lesedi le dilo tse di mo lefatsheng. Ke nngwe ya mejako ya mmele e e bulegelang tikologo. Ka jalo puo ya rona e humile mafoko a a diriwang le lefoko ‘matlho’ mme a tsaya bokao jo boša. Dikai di dintsi ga re kitla re di fetsa mme a re simolole fa: ‘diga matlho’. Fa o diga o dira gore sengwe se wele fa fatshe. Mme fa o diga matlho ga o dire gore a wele fa fatshe. Tebo e katswa e ya ko tlase, ke gore o lebelela sengwe se se kwa tlase ga selekanyo sa tlhogo – bogolo se se ntlheng ya dinao tsa gago. Mme matlho one a bo a sa wa – a nna a ntse fela mo dikgapheng tsa one mo tlhogong. O kgona go ‘latlhela matlho’ kgakala. Le gone go latlhela matlho ga go tshwane le fa o latlhela letlapa, ka matlho ga se gore a bo a le mo seatleng mo a ka konopelwang kgakala ke motho. Go latlhela matlho re go dirisa nako tse dingwe go raya go bala ka bokhutshwane. O kgona go tlhatlosa matlho, go a tsosa, go a rotola, go a gotola, kgotsa go a tlhoma. Madiri a otlhe fa a dirisiwa le lefoko ‘matlho’ a tsala bokao jo boša jo botshwanetseng jwa tsenngwa mo dithanoding ka ke karolo e e humileng ya puo ya Setswana.
Motho gape o kgona go go tlodisa matlho, mme matlho a gagwe kgotsa a gago a sa tlolele gope! Mo gongwe go tlodisa matlho ga go amane le matlho gotlhelele ka go tlodisiwa matlho go raya gore motho a bo a sa go abela sengwe se a neng o se solofetse – ke gore o bona fa o itlhokomolosiwa ke motho yo o tshwanetseng go go fepa. Mme kana gore motho a go tlodise matlho o tshwanetse go go bona – ke gore o tshwanetse a seka a go tlodisa matlho!
Fela jaaka motho a kgona go go tlodisa matlho, o kgona go go tlhaetsa matlho gape. Se bagaetsho ga se reye gore matlho ke dijo tsa mophako jaanong wena o mo moleng o di emetse mongwe a bo a di go tlhaetsa. Fa motho a go tlhaetsa matlho o a bo a go tseela kwa tlase, a go leba dinao, a go kala mme a go bona o le motlhofo mo ponong ya gagwe, a go sinalala. Motswana ene a re motho a bo a go tlhaetsa matlho. Se tota motho yo a bo a se go tlhaetsa ke tlotlo. Ga a go bone o le motho wa sepe. Jaanong gantsi se se itshupa mo matlhong; ka fa motho a go lebang ka teng. Fa a go leba kwa dinaong, o lemoga fela gore motho yo, ga a ntseye tsia, o ntlhaetsa matlho.
Mme kana matlho one ra rialo ra re ke dialana kgotsa dihalana ga a je sa ga ope. Re tlhalosa gore a leba fela motho a bo tsamaya a sa ngatha sepe gope. Batswana ba ne ba bua jalo motho a senka go leba fela a sa reke kgotsa a sa tseye sepe. Mme kana mo bogompienong mo malatsing a dibaesekopo ga o kake wa tsena fela o bo o re nnyaa nna ke ne ke kopa go bona fela, ka matlho dialana, ga nkitla ke tsaya sepe, ke tlaa tswa fela jaaka ke tsene. Owaai o bowa o swabile motho wa batho.
Mme gape fa batho ba buisanya ba lebane, kgotsa ba le foo mmogo ra re ba buisanya matlho a phage a lebane. Se ga se reye gore gore batho ba bo ba gotololelane matlho kgotsa bana le matlho a a boitshegang boo-babedi. Go reng gotwe a phage ga ke tlhaloganye ka ga ke itse gore a diphage di a tle di gotololane matlho. Kgotsa Motswana o a bo a gatelela puo, a e e fa lentswana go gatelela gore batho ba bo ba le teng ka namana. Ke oketse fela batho betsho, khumo ya puo ya rona e feta ya diteemane – re tlaa a tsidifala re e tlogela.